作者:陳著
標題:寶鼎現
內容:望京門外，怕見催發，東風行馬。清到底、冰壺滿了，欲借留來無計也。祖勸酒、看依依情戀，都在眉尖眼下。任萬戶、詩旗曲帳，有筆應難描寫。是則龜組隨瓜卸。好規模、分付來者。才泛綠、依紅小暇，移講芹宮時促駕。又指點、秀寧城來脈，疏瀹春流似畫。更巧為、溪山著句，留作千年佳話。最念一邑酸寒，風雨暗、真幾成假。向纛牙交處，還得儒珍舊價。便父母、又如何做，但結心香社。願闊步、直上雲霄，猶□回頭奉化。